Steinhoff se resultate middernag uitgereik | Netwerk24
Steinhoff se resultate middernag uitgereik
07 Mei 2019 18:03
Steinhoff en sy ouditeure het beleggers Dinsdagaand tot middernag aan 'n lyntjie gehou oor die langverwagte 2017-resultate.
Die resultate sou Dinsdag uitgereik word nadat dit al herhaaldelik uitgestel is.
Die jaarverslag is 343 bladsye lank.
Steinhoff het teen 17:30 Dinsdagaand in 'n Sens-verklaring gesê hy beoog om steeds sy resultate vir die boekjaar tot einde September 2017 Dinsdag uit te reik, maar dit gaan dalk "later vannag" eers gebeur.
Dit was onseker of die direksie of eksterne ouditeurs, Deloitte, die proses vertraag het. Albei partye moet die resultate afteke.
Deloitte, wat Steinhoff se eksterne ouditeure is, wou nie destyds afteken op dié jaarstate nie omdat hy vrae gehad het oor ongerymdhede met die boeke.
Steinhoff het daarna vir PwC aangestel om 'n forensiese ondersoek na sy boeke te doen.
Die uitreiking van die resultate is onlangs weer uitgestel omdat die rekenkundige hantering wat vereis word vir die ongerymdhede, gefinaliseer moet word.
Steinhoff het dit voorheen as "uiters kompleks" beskryf om te hanteer uit 'n rekenkundige en oudit-oogpunt.
"Steinhoff wil versigtig wees om seker te maak al die kwessies word korrek hanteer," het die maatskappy voorheen gesê.
Meer oor: Steinhoff | Deloitte | Pwc | Kleinhandelaars | Bedrog | Kleinhandel | Meubels | Meubelhandel